als_Latn dik_Latn sag_Latn
Polemikat në asamble, presidentët e klubeve kanë rezerva për “bilbilat”
Gjykimi i arbitrave mbetet një çështje delikate në ambientet shqiptare të futbollit, ku shpeshherë nuk kanë munguar polemikat në drejtim të “xhaketave të zeza”. Presidenti i Tiranës, Refik Halili, në Asamblenë e Përgjithshme kërkoi që Federata të jetë më e kujdesshme në caktimin e arbitrave për ndeshjet ku luajnë skuadrat pretendente për titullin: “Ndeshjet mes 4 ekipeve kryesore duhet të arbitrohen nga arbitra të përgjegjshëm. Nuk është mirë që për shkak të vendimeve të tyre të gabuara, për shkak se janë të papërgjegjshëm, të hidhet poshtë investimi i një viti të tërë. Unë gjithsesi jam kundër arbitrave të huaj”. Në vazhdim të debateve për gjykimin, përfaqësuesi i Apolonisë kërkoi që arbitrat të mos kenë paragjykime ndaj skuadrave të ashtuquajtura të vogla dhe të mëdha, ndërsa presidenti i Luzit hodhi akuza të drejtpërdrejta, ku tha: “Një pjesë e delegatëve dhe të dërguarve të Federatës nuk bëjnë punë e tyre. Ata tjetërsojnë realitetin në raportet që hartojnë. Kemi të drejtë të kërkojmë llogari ndaj zyrtarëve të Federatës që vijnë në ndeshjet tona sa për të marrë rrogat”. Akuzat e drejtuesve të klubeve sollën reagimin e presidentit të FSHF-së, Armand Duka, i cili i siguroi përfaqësuesit e klubeve që kanë pakënaqësi se nëse i vërtetojnë akuzat, atëherë masat ndaj përfaqësuesve të Federatës që bëjnë shkelje me raportet, do të jenë drastike.
als_Latn als_Latn